Opera Mini

Root sofwareOpera Mini merupakan pelayar web yang direka bagi kegunaan telefon bimbit, telefon pintar serta pembantu peribadi digital. Ia menggunakan pelantar  maka ia memerlukan kemampuan peranti bimbit untuk menjalankan aplikasi Java ME. Opera Mini ditawarkan secara percuma, disokong melalui kerjasama rakan antara pembangunnya Opera Software dan syarikat enjin carian Google.

Opera Mini bertitik-tolak daripada pelayar web Opera untuk komputer peribadi yang mula dikeluarkan sejak 1996. Opera Mini bermula sebagai projek perintis pada tahun 2005. Selepas pelancaran terhad di Eropah, ia dilancarkan secara rasmi untuk edaran seluruh dunia pada 24 Januari 2006.

Opera Mini memohon laman web melalui beberapa pelayan syarikat Opera Software, yang kemudiannya memproses dan memampatkannya sebelum dihantar ke telefon bimbit. Proses pemampatan ini menjadikan masa penghantaran menjadi dua atau tiga kali lebih pantas, serta pemprosesan ini membolehkan laman web yang direka untuk komputer peribadi boleh dilayari melalui telefon bimbit.

Lebih kurang 40 juta telefon bimbit dikeluarkan dengan naskhah Opera Mini yang siap dipasang. Penguasaan pasaran Opera Mini berbanding pelayar web lain, bagi kedua-dua persekitaran komputer meja dan peranti bimbit, adalah lebih kurang 0.02%.

 Sejarah 
Opera Mini bertitik-tolak daripada pelayar web Opera bagi komputer peribadi yang boleh didapati secara meluas sejak tahun 1996. Opera Mini asalnya direka untuk telefon bimbit yang biasanya tidak mampu menjalankan pelayar web. Ia mula diperkenalkan pada 10 Ogos 2005 sebagai projek perintis dengan kerjasama stesen televisyen Norway TV 2. Pada masa itu, Opera Mini hanya boleh didapati untuk pelanggan TV 2.

Versi beta dikeluarkan di Sweden, Denmark, Norway, dan Finland pada 20 Oktober 2005. Setelah versi terakhir dilancarkan di Jerman pada 10 November 2005, dan dilancarkan senyap-senyap kepada semua negara melalui laman web Opera Mini pada bulan Disember, pelayan tersebut dilancarkan secara rasmi di seluruh dunia pada 24 Januari 2006.

Pada 3 Mei 2006 Opera Mini 2.0 dilancarkan. Ia menyertakan ciri-ciri baru seperti keupayaan untuk memuat turun fail, kulit yang boleh diubah, pilihan enjin pencari tambahan pada bar pencari terbina dalam, ciri dail pantas, enjin carian baru, serta sistem pelayaran yang diperbaharui.

Pada 1 November 2006 Opera Mini 3 beta memperkenalkan pelayaran keselamatan, suapan RSS, muat naik foto serta lipatan kandungan di dalam senarai ciri-ciri dan keupayaannya. Lipatan kandungan berfungsi dengan melipat senarai panjang seperti bar pelayaran di dalam satu garisan yang boleh dikembangkan jika diperlukan. Versi beta kedua dikeluarkan pada 22 November, dan pada 28 November, versi terakhir Opera Mini 3 dilancarkan.

7 November 2007 menyaksikan pelancaran Opera Mini 4. Menurut Johan Schön, ketua teknikal bagi pembangunan Opera Mini, "keseluruhan kod perisian" telah ditulis semula.
Opera Mini 4 menyertakan keupayaan untuk melihat laman web serupa dengan pelayar berasaskan komputer meja dengan memperkenalkan fungsi Overview dan Zoom, di samping ketetapan pemandangan lanskap. Dalam mod Overview, pengguna boleh skrol versi laman web tertentu yang dizum keluar. Menggunakan kursor tetikus terbina dalam, pengguna boleh zum ke dalam pada bahagian laman untuk pemandangan yang lebih jelas; ia samalah seperti fungsi pada pelayar web Opera berasaskan Nintendo. Versi ini juga menyertakan keupayaan untuk disegerakkan dengan versi komputer peribadi bagi Opera.Calore, Micheal "Opera 4 Beta Released ", Wired News, June 19, 2007Heater, Brian " Opera Mini 4 Goes Live ", AppScout (Ziff Davis), November 7, 2007

Sebelum versi Opera Mini 4, pelayar ini ditawarkan dalam 2 edisi: Opera Mini Advanced untuk telefon bimbit dengan ingatan tinggi MIDP 2, dan Opera Mini Basic untuk telefon bimbit ingatan rendah MIDP 1. Opera Mini 4 kini mengambil alih tempat Opera Mini Advanced. Versi lama Opera Mini 3 Basic masih boleh didapati untuk telefon bimbit dengan ingatan rendah.

Asalnya, Google adalah enjin carian utama bagi Opera Mini. Walau bagaimanapun, pada 8 Januari 2007, Opera Software dan Yahoo! mengumumkan hubungan rakan strategik bagi menjadikan Yahoo! sebagai enjin carian utama pula. Tetapi pada 27 Februari 2008, Opera Software mengumumkan secara rasmi bahawa enjin carian utama bagi Opera Mini dan Opera Mobile kembali semula kepada Google daripada Yahoo!. Ini adalah hasil daripada rungutan pengguna pelayar web bimbit, yang mendapati perkhidmatan Yahoo! OneSearch mengelirukan dan sukar untuk digunakan, tidak seperti enjin carian Google yang lebih mudah digunakan.

 Fungsi 
Tidak seperti pelayar web biasa, Opera Mini memperoleh kesemua kandungannya melalui pelayan proksi yang memformat semula laman web kepada format yang lebih sesuai untuk skrin kecil. Sesuatu laman web akan dimampatkan, dan kemudiannya dihantar ke telefon bimbit dalam bahasa penanda dipanggil OBML (Bahasa Penanda Perduaan Opera). Proses pemampatan ini menjadikan masa penghantaran menjadi dua atau tiga kali lebih pantas serta pra-pemprosesan juga menjadikan laman web yang direka untuk komputer peribadi sesuai untuk dilayari melalui telefon bimbit.


Secara lalai, Opera Mini membuka hanya satu sambungan ke pelayan proksi, dan kemudian mengekalkan sambungan terbuka tersebut dan menggunakannya lagi dan lagi. Ini berupaya menambah baik kelajuan penghantaran serta membolehkan pelayan untuk menyegerakkan dengan pantas perubahan pada "penanda buku" yang disimpan di dalam Opera Link.

Syarikat Opera Software menyelenggara lebih 100 pelayan proksi untuk mengendalikan aliran trafik Opera Mini. Pelayan tersebut menggunakan Linux serta "disambung selari dan bertindan secara besar-besaran."

 Ciri-ciri 
Pengguna boleh mengskrol menggunakan kekunci anak panah peranti, kekunci nombor, ataupun pen stylus.

Opera Mini juga boleh ditetapkan kepada mod lanskap, di mana laman web akan diputar 90 darjah. Ini berguna bagi skrin yang tinggi tetapi kurang lebar. Namun, ciri ini tidak terdapat pada versi BlackBerry serta beberapa peranti lain.

Mutu imej boleh ditetapkan kepada "rendah", "sederhana" atau "tinggi". Semakin tinggi mutu gambar, semakin banyak data yang perlu diangkut dan semakin lama masa memuatkan laman.

Opera Mini hanya menyokong satu sahaja fon,
yang boleh ditetapkan saiznya kepada "kecil", "sederhana", "besar" atau "lebih besar".

 Alatan pelayaran 
Opera Mini menampilkan sebuah bar carian yang mampu menggunakan beberapa enjin carian yang sudah dikonfigurasikan, berserta keupayaan untuk menambah sendiri enjin carian. Enjin carian utama ialah Google.

Sebagai tambahan, Opera Mini menampilkan kekunci pintasan, kulit, serta khidmat suapan web. Ia boleh menyimpan penanda buku Internet, memuat turun fail, serta menyimpan sejarah pelayaran pengguna.

 Privasi dan keselamatan 
Semasa menggunakan Opera Mini 4.0 atau 3.0 Advanced, sambungan antara peranti mudah alih dan pelayan proksi sentiasa dienkrip untuk tujuan privasi dan keselamatan. Kekunci enkripsi diperolehi pada penggunaan kali pertama dengan meminta pengguna menekan kekunci rawak beberapa kali. Semasa menggunakan Opera Mini 3.0 Basic, sambungan tidak dienkrip. Opera Mini menerima beberapa kritikan kerana tidak menawarkan ciri keselamatan semasa melawat laman yang dienkrip seperti PayPal.com. Semasa melawat laman yang dienkrip, pelayan syarikat Opera Software menyahenkrip laman tersebut, kemudian mengenkrip semula, memecahkan keselamatan hujung-ke-hujung.

 Sokongan piawaian 
Setakat versi 4, Opera Mini menggunaan enjin paparan yang sama yang akan dimasukkan ke dalam Opera 9.5, versi akan datang bagi pelayar Opera versi komputer peribadi. Ini bermakna Opera Mini menyokong hampir kesemua piawaian web yang disokong di dalam Opera 9.5. Walau bagaimanapun, tidak seperti versi komputer meja Opera, Opera Mini tidak menyokong Grafik Vektor Boleh Diskalakan atau Web Forms 2.0. Juga, bingkai juga dileperkan kerana limitasi pada klien, dan sempadan bertitik dan bersempang dipaparkan sebagai sempadan pejal kerana isu lebar jalur dan ingatan. Juga, disebabkan Opera Mini memformat semula laman web, ia tidak melepasi ujian keserasian Acid2.

Opera Mini menyokong teks dua hala, bermakna ia boleh memaparkan teks dalam bahasa yang ditulis dari kanan ke kiri seperti Bahasa Arab dan Bahasa Ibrani sebagai tambahan kepada bahasa-bahasa kiri ke kanan seperti Bahasa Inggeris, Bahasa Melayu, Bahasa Perancis dan Bahasa Sepanyol.

 Sokongan peranti ingatan rendah 
Bagi peranti ingatan rendah MIDP 1, versi lama Opera Mini 3 Basic masih boleh dimuat turun. Ciri-cirinya termasuklah pilihan untuk membesarkan saiz teks, memandangkan saiz teks lalai adalah terlalu kecil bagi sesetengah laman web. Opera Mini 3 Basic menggunakan teknik pemampatan yang kurang maju, tidak menyokong pandangan laman penuh, tidak menyertakan sokongan ikon kegemaran, pengskrolan yang kurang lancar, tidak menampilkan jam terbina dalam, serta tidak menyokong enkripsi. Semasa melayari laman yang dienkrip menggunakan Opera Mini 3 Basic, laman tersebut sebenarnya dinyahenkrip sebelum dihantar ke telefon bimbit.

 Anugerah 
 Anugerah Kandungan Sony Ericsson bagi "Mobiliti Produktif" 2007
 "Anugerah Aplikasi Bimbit Tahunan" GetJar 2007
 Mobile Gala "Program Terbaik untuk telefon bimbit" 2005 dan 2006
 Anugerah Gaya Hidup Digital CHIP.de 2006

 Rujukan 

 Pautan luar 
 Official Laman web Opera Mini
 Opera Mini Simulator
 Peranti yang disokong Opera Mini
 There Is A Mouse In Your Mobile 
 Ciri-ciri Opera Mini 
 Opera Link

Kategori:Pelayar web

de:Opera#Opera Mini
it:Opera (browser)#Opera Mini
ro:Opera (navigator web)#Opera Mini